Title: ประกาศคณะกรรมการว่าด้วยฉลาก ฉบับที่ 48 (พ.ศ. 2533) เรื่อง กำหนดภาชนะพลาสติกเป็นสินค้าที่ควบคุมฉลาก (ฉบับที่ 3)

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๔๘ (พ.ศ. ๒๕๓๓)
เรื่อง
กำหนดภาชนะพลาสติกเป็นสินค้าที่ควบคุมฉลาก (ฉบับที่ ๓)

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ ๑ 
ให้ยกเลิกความในข้อ ๒ แห่งประกาศคณะกรรมการว่าด้วยฉลาก ฉบับที่ ๓ (พ.ศ.
๒๕๒๖) เรื่อง กำหนดภาชนะพลาสติกเป็นสินค้าที่ควบคุมฉลากและให้ใช้ความต่อไปนี้แทน
ข้อ ๒  ภาชนะพลาสติกตามข้อ ๑
(๑) ถึง (๑๖) ที่จะนำออกขายต้องมีฉลากติดไว้ที่ตัวภาชนะอย่างเป็นเนื้อเดียวกัน
หรือต้องจัดให้มีฉลาก ปิด หรือติดไว้ที่ตัวภาชนะก็ได้  ทั้งนี้
ต้องแสดงฉลากไว้ที่ด้านนอกของภาชนะพลาสติก
สำหรับภาชนะพลาสติกตามข้อ
๑ (๑๗) (๑๘)
และภาชนะพลาสติกที่ควบคุมฉลากชนิดใดที่ทำจากพลาสติกชนิดภาชนะโฟมที่ใช้บรรจุอาหาร
ที่จะนำออกขายต้องจัดให้มีฉลากอย่างใดอย่างหนึ่ง ดังต่อไปนี้
(ก)
ฉลากปิดหรือติดไว้ที่หีบหรือห่อบรรจุภาชนะนั้น หรือ
(ข)
ฉลากติดไว้ที่ตัวภาชนะด้านนอกอย่างเป็นเนื้อเดียวกัน หรือ
(ค)
มีป้ายที่ติดตั้งหรือแสดงไว้ที่สินค้านั้น ถ้าขายโดยไม่ใส่หีบหรือห่อ

ข้อ ๒ 
ให้ยกเลิกความใน (๓) ของข้อ ๓ แห่งประกาศคณะกรรมการว่าด้วยฉลาก ฉบับที่ ๓
(พ.ศ. ๒๕๒๖) เรื่อง
กำหนดภาชนะพลาสติกเป็นสินค้าที่ควบคุมฉลากและให้ใช้ความต่อไปนี้แทน
(๓) ภาชนะพลาสติกที่ควบคุมฉลากชนิดใด
ที่ไม่ได้ทำจากพลาสติกประเภทที่ทนความร้อนสูงกว่า ๙๕ องศาเซลเซียสขึ้นไป
ให้มีคำเตือนว่า ห้ามใช้บรรจุของร้อน

ข้อ ๓ 
ให้เพิ่มความต่อไปนี้ เป็น (๔) ของข้อ ๓ แห่งประกาศคณะกรรมการว่าด้วยฉลาก
ฉบับที่ ๓ (พ.ศ. ๒๕๒๖) เรื่อง กำหนดภาชนะพลาสติกเป็นสินค้าที่ควบคุมฉลาก
(๔) ภาชนะพลาสติกที่ควบคุมฉลากชนิดใด
ที่ทำจากพลาสติกชนิดภาชนะโฟมที่ใช้บรรจุอาหาร ให้มีคำเตือนว่า ใช้บรรจุอาหารได้ครั้งเดียว และ ไม่ควรใช้บรรจุอาหารที่กำลังร้อนจัดโดยเฉพาะอาหารทอดด้วยน้ำมัน หรือข้อความอื่นหรือรูปภาพที่มีความหมายทำนองเดียวกัน
ข้อความที่เป็นคำเตือนต้องใช้ตัวอักษรขนาดใหญ่กว่าตัวอักษรอื่นที่มีอยู่ในฉลาก

ข้อ ๔ 
ให้เพิ่มความต่อไปนี้ เป็นข้อ ๔ แห่งประกาศคณะกรรมการว่าด้วยฉลาก ฉบับที่ ๓
(พ.ศ. ๒๕๒๖) เรื่อง กำหนดภาชนะพลาสติกเป็นสินค้าที่ควบคุมฉลาก
ข้อ ๔ 
ประกาศนี้ไม่ใช้บังคับแก่ภาชนะพลาสติกที่ผลิตเพื่อการส่งออกซึ่งได้ปฏิบัติตามเงื่อนไข
ดังต่อไปนี้
(๑)
ภาชนะพลาสติกดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only
(๒)
ภาชนะพลาสติกดังกล่าวต้องอยู่ในความครอบครองของผู้ประกอบธุรกิจเพื่อการส่งออก
หรือผู้ผลิต ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๒๑
มีนาคม ๒๕๓๓
ประดิษฐ์  เชี่ยวสกุล
ประธานกรรมการว่าด้วยฉลาก

วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔

[๑]
ราชกิจจานุเบกษา
เล่ม ๑๐๗/ตอนที่ ๘๐/หน้า ๓๘๐๑/๑๗ พฤษภาคม ๒๕๓๓